Karakas bronzérmes, Csernoviczki ötödik lett Tel-Avivban a cselgáncs-vk-n
MTI2020.01.23. 19:32
Az 57 kilogrammos Karakas Hedvig bronzérmet nyert, a 48 kilós Csernoviczki Éva pedig ötödik lett az olimpiai kvalifikációs cselgáncs világkupa-sorozat tel-avivi Grand Prix-viadalának csütörtöki nyitónapján.
A nemzetközi szövetség eredményközlője szerint Karakas elefántcsontparti, szerb és azeri riválist győzött le, majd az elődöntőben hosszabbítás után alulmaradt a francia Hélene Receveaux-val szemben. A harmadik helyért a BHSE világbajnoki bronzérmese a tavaly a budapesti GP-n ötödik lengyel Anna Borowskával csapott össze, és ipponnal győzött. Az ötkarikás bronzérmes Csernoviczki, aki Karakashoz hasonlóan olimpiai kvótát érő helyen áll a rangsorban, az előcsatározások során osztrák és izraeli ellenfelet búcsúztatott, majd kikapott a szerb Milica Nikolictól.
A vigaszágon a tatabányai dzsúdós ipponnal verte a szlovén Marusa Stangart, majd a bronzmérkőzésen ipponnal kapott ki a kilenc Grand Slam/Grand Prix-éremnél tartó francia Mélanie Clément-tól. Az izraeli fővárosban zajló háromnapos viadalon 83 ország 547 versenyzője lép tatamira, a magyar színeket 15-en képviselik.
Hatalmas bravúrral, hatgólos hátrányból verte meg a Szeged a PSG-t
Tovább tart a magyar csapat két és fél éves veretlensége a BL-ben hazai pályán.